錢倅生日
作者：林宗放
朝代：宋

paragraphs: 煌煌我宋開鼇極，坐攬輿圖朝列辟。
玉帛爭先萬國趨，吳越歸心天下一。
聖神論報天與同，富貴不獨昌其躬。
建隆以來二百載，是家與國方延洪。
三光五嶽誰言裂，秀氣依然貫吳越。
荀家苗裔何多龍，蕭氏衣冠知幾葉。
賢王忠孝橫古今，文采到公仍映人。
一段清冰出秋壑，笑言滿腹多精神。
胸中色絲經緯密，華衮政須煩黼黻。
會看玄髮映貂蟬，豈久銀章佩朱紱。
轉頭玉樹森琳琅，渥洼之種俱顒昂。
斑斑久矣伏藝苑，秋風忽起催騰驤。
黄金鑄印大如斗，世世纍纍還繫肘。
笑摩銅狄向他年，頗記淮山風月否。